તમને પર્યાવરણની ખૂબ જ ચિંતા હશે, ખરું ને? અને હોવી જ જોઈએ. આ જુઓને. ભરશિયાળે ભરચોમાસા જેવી સ્થિતિ છે. ઓખી વાવાઝોડું ત્રાટક્યું છે. સ્વેટર પહેર્યું હોય ત્યાં ઉપર રેઇનકૉટ પહેરવો પડે તેવી સ્થિતિ સર્જાઈ છે. આ વખતે ગુજરાતની ચૂંટણીમાં મતોનું વાવાઝોડું પોતાની તરફ ત્રાટકે તે માટે પ્રયત્નશીલ પક્ષોને પણ ‘ઓખી’એ ચિંતામાં પાડી દીધા છે કારણકે તેમની પ્રચારસભાઓ અને કાર્યક્રમો ઠપ થઈ ગયાં છે. આમ તો ઓખી વિશે અખબારોમાં ઘણું છપાયું છે પરંતુ તેમ છતાં કેટલીક વિગતો પર નજર કરવા જેવી છે. ઓખી વાવાઝોડું એ સક્રિય ઉષ્ણકટિબંધનું વાવાઝોડું છે. તે ૨૦૧૫ના વાવાઝોડા પછી અરબ સાગરમાં પ્રવર્તમાન સૌથી તીવ્ર વાવાઝોડું છે. ૨૯ નવેમ્બરના રોજ શ્રીલંકા પાસે તે ઉત્પન્ન થયું. અરબ સાગરમાં પ્રવેશતાં જ ૧ ડિસેમ્બરથી તેમાં તેજી આવી હતી. અત્યાર સુધીમાં આ વાવાઝોડાએ ઓછામાં ઓછા ૨૬ લોકોનો ભોગ લીધો છે.